  Майя Бывальцева Удмуртиысь транспортъя но сюрес возёсъя министерствоен Виктор Вахромеев уг кивалты ни. Кылем арняе отставкае келям кивалтэтлэн мукет ёзчиосыз сярысь, со огдырлы быдэсъясь ватсэт озьы ик ӧз басьты. Кызьы тодмо луиз туннэ, 14-тӥ оштолэзе, министрлэсь ужзэ быдэсъясе юнматэмын солэн азьвыл воштӥсез Алексей Горбачёв. Со выль инлыказ тодматэмын вал Удмуртилэн тӧроезлэсь ужзэ огдырлы быдэсъясь Александр Бречалов «Городская среда» ӵектосъя калыкен пумиськыку. Улосвыл кивалтӥсьлэн верамезъя, Виктор Вахромеев ас мылкыд каремезъя куриськон гожтӥз. Со выльысь юнматымтэ. Мынам тодэмея, со ужысьтыз мозмытон сярысь куриськон гожтӥз Александр БречаловТодэ вайытом, Удмуртилэн тӧроезлэсь ужзэ огдырлы быдэсъясь Александр Бречалов кивалтэтэз отставкае келяз 5-тӥ оштолэзе, ассэ юнматэм бере мукет нуналаз. Куарусёнэ улосвыл тӧроез бырйытозь кивалтэтлэн ёзчиосыз огдырлы быдэсъясь ватсэтэн ужалозы. ВАТСАН Виктор Павлович Вахромеев вордӥськиз 1954-тӥ арын 16-тӥ южтолэзе Татар АССР-ысь Верхний Услон ёросысь Печищи гуртын. 1976-тӥ арын Казаньысь инженеръёсты но лэсьтӥськисьёсты дасянъя институтэз «автомобиль сюресъёс» ӧнеръя йылпумъяз.  1976–1983 аръёсы — Ижкарысь сюрес лэсьтонъя 1 номеро управлениысь мастер, прораб, лэсьтӥськонъя 1 номеро участокын мастер;  1983–2003 аръёсы — «Удмуртавтодор» кун предприятиын техника ёзэтлэн кивалтӥсез, валтӥсь инженер, механизацияя управленилэн кивалтӥсез, автомобиль сюресъёсты уже кутонъя но мынон-ветлонлэн кышкыттэмлыкезъя кивалтӥсьлэн воштӥсез;   2003–2011 аръёсы — «Удмурт Элькунысь автомобиль сюресъёсын кивалтон» кун ужъюртын сюресъёсты уже кутонъя но мынон-ветлонлэн кышкыттэмлыкезъя кивалтӥсьлэн воштӥсез;  2011–2013 аръёсы — «Удмурт Элькунысь автомобиль сюресъёсын кивалтон» казённой ужъюртлэн кивалтӥсезлэн воштӥсез;  2013–2014 аръёсы — «Удмурт Элькунысь автомобиль сюресъёсын кивалтон» казённой ужъюртлэн кивалтӥсез;  2014-тӥ арысен — Удмуртиысь транспортъя но сюрес возёсъя министр.  Пусъемын Удмурт АССР-ысь Вылӥ Кенешлэн Азьвалтэтэзлэн данъян грамотаеныз, Удмурт Элькунысь Кивалтэтлэн данъян грамотаеныз, Удмурт Элькунысь Кун Кенешлэн данъян грамотаеныз, «Россиысь дано сюресчи» удыс пусэн, «Удмурт Элькунысь дано лэсьтӥськись» дано ним сётэмын. Тегъёс: Политика Ижкар Удмуртия сюресъёс кивалтэт ВикторВахромеев транспортъяносюресвозёсъяминистерство АлександрБречалов  